b"\n_START_ARTICLE_\nDave Berg\n_START_PARAGRAPH_\nDave Berg (12. kes\xc3\xa4kuuta 1920 Brooklyn, New York \xe2\x80\x93 16. toukokuuta 2002 Marina del Rey, Los Angelesin piirikunta, Kalifornia) oli yhdysvaltalainen sarjakuvapiirt\xc3\xa4j\xc3\xa4. H\xc3\xa4n piirsi ja k\xc3\xa4sikirjoitti vuosina 1961\xe2\x80\x932002 humoristisessa Mad-lehdess\xc3\xa4 julkaistua The Lighter Side of... -sarjaa. Suomen MAD -lehdess\xc3\xa4 Bergin sarja ilmestyi nimill\xc3\xa4 Milt\xc3\xa4 maistuu... ja my\xc3\xb6hemmin T\xc3\xa4t\xc3\xa4 se nyt sitten on...._NEWLINE_Berg suoritti nuorena taideopintoja stipendin turvin Pratt Institutessa ja Cooper Unionin taidekoulussa New Yorkissa. H\xc3\xa4n p\xc3\xa4\xc3\xa4si 20-vuotiaana t\xc3\xb6ihin Will Eisnerin studiolle, jossa h\xc3\xa4n tussasi taustoja The Spirit -sarjakuvaan. Vuosina 1941\xe2\x80\x931942 h\xc3\xa4n teki omia Death Patrol ja Uncle Sam -nimisi\xc3\xa4 toimintasarjoja. Toisen maailmansodan aikana h\xc3\xa4n palveli Yhdysvaltain armeijan sotakirjeenvaihtajana Tyynenmeren alueella. Sodan j\xc3\xa4lkeen Berg piirsi vuoteen 1958 saakka sarjakuvia useille kustantamoille, p\xc3\xa4\xc3\xa4asiassa Stan Leen toimittamiin Timely Comicsin lehtiin. H\xc3\xa4n piirsi 1950-luvulla muun muassa Combat Kelly -sarjaa._NEWLINE_Berg alkoi piirt\xc3\xa4\xc3\xa4 Mad-lehteen vuonna 1956, aluksi freelancerina. Kevyen satiirisen The Lighter Side of... -sarjan h\xc3\xa4n loi vuonna 1961 ja siit\xc3\xa4 tuli sittemmin yksi lehden tunnetuimmista. Sarja ilmestyi kaikkiaan 365:ss\xc3\xa4 Madin numerossa, mink\xc3\xa4 lis\xc3\xa4ksi Berg laati yhteens\xc3\xa4 17 Madin nimiss\xc3\xa4 julkaistua sarjakuva-albumia erilaisista teemoista (Mad's Dave Berg Looks at...). Berg piirsi sarjaa vuonna 2002 tapahtuneeseen kuolemaansa asti. The Lighter Side of... -osio sis\xc3\xa4lsi yleens\xc3\xa4 viitisentoista irrallista strippi\xc3\xa4 nelj\xc3\xa4ll\xc3\xa4 tai viidell\xc3\xa4 sivulla. Niiss\xc3\xa4 tavallisia amerikkalaisia edustavat hahmot kommentoivat arkip\xc3\xa4iv\xc3\xa4isi\xc3\xa4 tilanteita. Sarjan useimmin n\xc3\xa4hty vakiohahmo oli Bergin alter ego, piippua poltteleva keski-ik\xc3\xa4inen mies Roger Kaputnik, joka n\xc3\xa4htiin aina l\xc3\xa4\xc3\xa4k\xc3\xa4rins\xc3\xa4 vastaanotolla. Mukana oli usein my\xc3\xb6s tunnistettavia karikatyyrej\xc3\xa4 Bergin perheenj\xc3\xa4senist\xc3\xa4, ty\xc3\xb6tovereista ja Madin julkaisijasta William Gainesista. Berg julkaisi my\xc3\xb6s kaksi humoristista kirjaa suhteestaan Jumalaan._NEWLINE_The Lighter Side of... -sarjan huumori oli pehme\xc3\xa4mp\xc3\xa4\xc3\xa4 kuin p\xc3\xa4\xc3\xa4osa muusta Madin sis\xc3\xa4ll\xc3\xb6st\xc3\xa4. Mad on viime vuosina julkaissut joitain Bergin strippej\xc3\xa4 alkuper\xc3\xa4isist\xc3\xa4 poikkeavien tekstien kanssa nimell\xc3\xa4 The Darker Side of the Lighter Side."